Р  Е  Ш  Е  Н  И  Е
 

                                                                       № 203
                                                град Кърджали, 10.07.2018 год.
 
                                          В      И  М  Е  Т  О      Н  А      Н  А  Р  О  Д  А
 
Кърджалийският административен съд, ...…….............. в публично заседание ……………  
на двадесети юни  …..……..…....…..…………………………..……………………..……………….......….….…
през 2018/две хиляди и осемнадесета/ година, в състав:
 
                                                                                           ПРЕДСЕДАТЕЛ:    ВИКТОР  АТАНАСОВ
                                                                                                     ЧЛЕНОВЕ:    АЙГЮЛ  ШЕФКИ
                                                                                                                              МАРИЯ  БОЖКОВА
при секретаря …………………………………………………………. Мариана Кадиева, ……..……......…....
и при участието на ……………... прокурор Б. В. от Окръжна прокуратура – Кърджали …  
като разгледа докладваното от .......................................... съдията Виктор Атанасов .................  
административно дело ….. №139 ….. по описа за .............. 2018 година ....................................
и за да се произнесе, взе предвид следното:
 

Производството е административно, по реда на чл.191, ал.2, във връзка с чл.185 и следв. от Административнопроцесуалния кодекс/АПК/.
Делото е образувано по протест от Д. Д. – заместник окръжен прокурор в Окръжна прокуратура - Кърджали, против Наредбата за реда за придобиване, управление и разпореждане с общинско имущество, приета с Решение №170 от 29.10.2008 год. на Общински съвет – Крумовград, по Протокол №13/29.10.2008 год. от заседание на Общински съвет – Крумовград.
В протеста се сочи, че с Решение №170 от 29.10.2008 год. по Протокол №13 от 29.10.2008 год. на Общински съвет - Крумовград, на основание чл.21, ал.2 от Закона за местното самоуправление и местната администрация /ЗМСМА/, била приета Наредба реда за придобиване, управление и разпореждане с общинско имущество. Сочи се, че Наредбата, издадена от общинския съвет, е нормативен административен акт по смисъла на чл.75, ал.1 и ал.2 и чл.76, ал.3 от АПК, тъй като разпоредбите й се отнасят за неопределен и неограничен брой адресати, имат многократно правно действие и уреждат, в съответствие с нормативните актове от по-висока степен, обществени отношения с местно значение, като в този смисъл били и разпоредбите на чл.7, ал.2 и чл.8 от Закона за нормативните актове/ЗНА/, който, съобразно чл.80 от АПК, се прилагал субсидиарно. В протеста е описана процедурата по приемането на оспорената Наредба, като се сочи, че на 29.10.2008 год. било проведено заседание на Общински съвет -Крумовград, на което присъствали двайсет и шест общински съветници, с гласовете на които Наредбата била приета с Решение №170 по Протокол №13/29.10.2008 година. Излага се довод, че съобразно разпоредбата на чл.26, ал.2 от ЗНА, в приложимата й редакция/ДВ, бр.46 от 2007 г./, преди внасянето на проект на нормативен акт за издаване или приемане от компетентния орган, съставителят на проекта го публикува на интернет страницата на съответната институция заедно с мотивите, съответно доклада, като на заинтересованите лица се предоставя най-малко 14-дневен срок за предложения и становища. Сочи се, че от представеното заверено копие на административната преписка по издаване на оспорената Наредба  за реда за  придобиване, управление  и разпореждане с общинско имущество не се установява проектът й да е бил публикуван на официалната интернет страница на община Крумовград. Подалият протеста прокурор счита, че от изложеното е видно, че с приемането на подзаконовия нормативен акт, с решение на общинския съвет на 29.10.2008 год., не е била спазена разпоредбата на чл.26, ал.2 от ЗНА в приложимата тогава редакция, като сочи също, че нормата на чл.26, ал.2 от Закона за нормативните актове е императивна и че предвид естеството на правните норми да регулират трайно и по предвидим начин определен кръг обществени отношения, в Раздел трети от ЗНА са разписани правила за изработването на проекти на нормативни актове, гарантиращи спазването на принципите на обоснованост, публичност, откритост и съгласуваност, чието пренебрегване представлява съществено нарушение на административнопроизводствените правила. В протеста се твърди, че посоченото нарушение съставлява основание за отмяна на оспорения подзаконов нормативен акт, поради което и предвид изложеното се предлага, на основание чл.186, ал.2,   във вр. с чл.185 и във вр. с чл.16, ал.1, т.1 от АПК, Административен съд - Кърджали да отмени изцяло Наредба за реда за придобиване, управление и разпореждане с общинско имущество, приета с Решение №170 от 29.10.2008 год. по Протокол №13/29.10.2008 год. на Общински съвет - Крумовград. С протеста се иска да бъдат присъдени и направените от Окръжна прокуратура - Кърджали разноски за съобщаване на оспорването, за което ще се представят доказателства.
В съдебно заседание, редовно призована, Окръжна прокуратура - Кърджали се представлява от подалия протеста прокурор Б. В., която поддържа същия, по съображенията, изложени в него и за които заявява, че напълно споделя. Счита, че следва да бъде изцяло отменена Наредбата за реда да придобиване, управление и разпореждане с общинско имущество, приета с Решение №170 от Протокол №13/29.10.2008 год. на Общински съвет – Крумовград, тъй като при приемането на същата са допуснати съществени нарушения на административнопроизводствените правила, състоящи се в неспазване на императивната разпоредба на чл.26, ал.2 от ЗНА, която в приложимата й редакция - ДВ, бр.46 от 2007 год., е изисквала, преди внасянето на проект на нормативен акт за издаване или приемане от компетентния орган, съставителят на проекта да го публикува в интернет страницата на съответната институция, заедно с мотивите, съответно и доклада, като на заинтересованите лица се предоставя най-малко 14-дневен срок за предложения и становища, но това изискване на ЗНА не било спазено. По отношение приемането на оспорения подзаконов нормативен акт счита, че представените доказателства по делото не доказват изпълнението на тази императивна разпоредба, към момента на приемането на същата, поради което моли съда да уважи протеста на Окръжна прокуратура – Кърджали, за отмяна на процесната Наредба. Моли също, ответната страна да бъде осъдена да заплати направените от Окръжна прокуратура – Кърджали разноски.      
Ответникът по протеста – Общински съвет – Крумовград, редовно призован за съдебното заседание, се представлява от редовно упълномощен процесуален представител – адв.М. С. от АК - ***, който оспорва протеста и го намира за неоснователен. Счита, че твърдяното нарушение, а именно - че проектът на Наредбата не е разгласен по предвидения за това начин, не е от кръга на съществените такива, като излага довод, че тъй като няма легално определение на понятието „съществено” и „несъществено” нарушение, в константната съдебна практика било прието, че нарушението е съществено тогава, когато то само по себе си опорочава процедурата, т.е. допускането му повлиява на съдържанието на акта и ако не е било допуснато, то крайният резултат би бил различен и разрешен по друг начин. Сочи също, че това се отнася както за индивидуалните административни актове, така и за подзаконовите нормативни актове и че по този начин всеки, който има правен интерес, може да се присъедини към оспорването и да защити правата си, ако счита, че са му били нарушени. Сочи, също така, че в конкретният случай, никой не е упражнил правото си, регламентирано в чл.189, ал.2 от АПК, което водело до извода, че и с предварителното разгласяване на проекта на Наредбата, същата би могла да бъде приета във вида, в който е била предложена. Предвид изложеното, моли съда да постанови решение, с което да отхвърли протеста на Окръжна прокуратура – Кърджали, с който се оспорва процесната Наредба, както и да осъди оспорващия да заплати на Общински съвет – Крумовград направените по делото разноски.
Административният съд, като прецени събраните по делото доказателства и доводите на страните и въз основа на тях извърши проверка на законосъобразността на оспорения подзаконов нормативен акт, приет от Общински съвет – Крумовград, намира следното:
Съобщението за постъпилия протест е обявено по реда на чл.181, във връзка с чл.188 от АПК, в Държавен вестник, бр.40 от 15.05.2018 год., на стр.27/л.158 от делото/, като по делото не са встъпили заинтересовани страни по смисъла на чл.189, ал.2 от АПК.
По допустимостта на протеста:
        Предмет на оспорване с него е конкретен подзаконов нормативен акт – Наредбата за реда за придобиване, управление и разпореждане с общинско имущество, приета от Общински съвет - Крумовград, който подзаконов нормативен акт е с многократно правно действие и относим към неопределен и неограничен брой адресати. Съгласно чл.185, ал.2, във връзка с ал.1 от АПК, подзаконовите нормативни актове могат да се оспорват пред съд изцяло или в отделни техни разпоредби, като съгласно разпоредбата на чл.186, ал.1 от АПК, правото на оспорване на подзаконов нормативен акт принадлежи на гражданите, организациите и органите, чиито права, свободи или законни интереси са засегнати или могат да бъдат засегнати от него или за които той поражда задължения. В съответствие с разпоредбата на чл.186, ал.2 от АПК, прокурорът може да подаде протест срещу подзаконов нормативен акт, а според чл.187, ал.1 от АПК, подзаконовите нормативни актове могат да бъдат оспорени без ограничение във времето. Предвид това, така подаденият протест от прокурор при Окръжна прокуратура – Кърджали е допустим и следва да бъде разгледан по същество.
След като се запозна с фактите и обстоятелствата по делото, с приложените доказателства, поотделно и в тяхната съвкупност, с доводите и становищата на страните и след направената преценка на доказателствения материал по делото, както и валидността и законосъобразността на оспорения подзаконов нормативен акт, с оглед основанията, визирани в разпоредбата на чл.146 от АПК, приложими субсидиарно на основание чл.196 от АПК, съдът намира протеста за ОСНОВАТЕЛЕН.
Съдът, като прецени събраните по делото писмени доказателства, намери за установено от фактическа страна следното:
С Решение №170 от 29.10.2008 год./л.37/ по Протокол №13 от заседание на Общински съвет – Крумовград, проведено на 29.10.2008 год./л.207-л.224/, на основание чл.21, ал.2 от ЗМСМА, във вр. с чл.8, ал.2 от ЗОС и §37, ал.4 от ПЗР към ЗИД на ЗОД/ДВ, бр.54 от 2008 г./, с т.1 от същото, е била отменена Наредбата за реда за придобиване, управление и разпореждане с общинско имущество, приета с Решение №226 по Протокол №12 от 15.02.2005 год. на Общински съвет - Крумовград, изменяна и допълвана с последващи решения на Общински съвет – Крумовград и с т.2 от същото Решение №170 от 29.10.2008 год. е приета нова Наредбата за реда за придобиване, управление и разпореждане с общинско имущество. Приемането на Наредбата е извършено от Общински съвет - Крумовград при предварително обявен дневен ред, видно от приложената покана за свикване на заседанието на Общински съвет – Крумовград на датата 29.10.2008 год./л.79/, като докладната записка на кмета на община Крумовград, до Общински съвет – Крумовград, относно приемането на тази Наредба за реда за придобиване, управление и разпореждане с общинско имущество, е включено като т.2 от дневния ред на заседанието. По преписката е представена и приета като доказателство докладната записка на кмета на община Крумовград, относно приемането на тази Наредба за реда за придобиване, управление и разпореждане с общинско имущество, адресирана до Общински съвет – Крумовград/л.84/, в която за разяснени накратко измененията и допълненията на ЗОС, които налагат изготвянето и приемането на нова Наредба за реда за придобиване, управление и разпореждане с общинско имущество, като към същата е бил приложен и проекта на тази нова Наредба за реда за придобиване, управление и разпореждане с общинска собственост на община Черноочене/л.85-л.122/. В тази докладна записка са възпроизведени основните промени в Закона за общинската собственост, направени със ЗИД на ЗОС, влязъл в сила на 17.06.2008 год. и е посочено, че тези посочени промени, а и някои други, налагат изготвянето и приемането на нова Наредба за реда за придобиване, управление и разпореждане с общинско имущество, която да е съобразена с тях, като с докладната записка е предложено и проекто-решение за отмяна на действащата Наредба за реда за придобиване, управление и разпореждане с общинско имущество и приемането на нова такава.

Тази докладна записка на кмета на община Крумовград е била разгледана на заседание на Постоянната комисия/ПК/ по общинска собственост, приватизация, инвестиционна политика и евроинтеграция към Общински съвет – Крумовград, проведено на 27.10.2008 год., видно от приложения и приет като доказателство Протокол от 27.10.2008 год. от заседанието на тази ПК/л.80-л.81/, като след разглеждане на докладната и направените разяснения, ПК е приела единодушно становище, че подкрепя предложението за решение за приемане на тази нова Наредба за реда за придобиване, управление и разпореждане с общинско имущество. Докладната записка на кмета на община Крумовград е била разгледана и на заседание на Постоянната комисия/ПК/ по местно самоуправление, нормативна уредба, регионална политика и безработица към Общински съвет – Крумовград, проведено на същата дата 27.10.2008 год., видно от приложения и приет като доказателство Протокол от 27.10.2008 год. от заседанието на тази ПК/л.82-л.83/, като след разглеждане на докладната и направените разяснения, ПК с 6 гласа „за” и 1 „въздържал се”, е приела становище, че подкрепя предложението за решение за приемане на тази нова Наредба за реда за придобиване, управление и разпореждане с общинско имущество.
Заседанието на Общински съвет – Крумовград, на което е била приета тази Наредба за реда за придобиване, управление и разпореждане с общинско имущество, е било проведено на 29.10.2008 год., при наличие на кворум, видно от приложеното препис-извлечение от Протокол №13 от това заседание на Общински съвет – Крумовград/л.207-л.224/ и присъствения лист към него/л.205/, като при общ брой от 29/двадесет и девет/ общински съветници в Общински съвет - Крумовград, на заседанието са присъствали всички 26/двадесет и шест/ от тях, от които, при вземането на решението за приемането на Наредбата, „ЗА” са гласували всички присъстващи 26/двадесет и шест/ общински съветници, като „против” и „въздържал се” при гласуването не е имало. 
С Разпореждане на съда от 26.04.2018 год./л.151/ е изискано от Общински съвет – Крумовград да представи доказателства за публикуването на проекта на тази Наредба за реда за придобиване, управление и разпореждане с общинско имущество на община Крумовград, на интернет страницата на община Крумовград, както и доказателства за датата на публикуването му, ако разполага с такива. В изпълнение на това разпореждане, по делото е постъпило писмо с Изх.№33 от 08.05.2018 год. на Общински съвет – Крумовград, подписано от председателя на общинския съвет/л.164-л.165/, с което са изпратени допълнителни писмени доказателства, свързани с приемането на процесната Наредба за реда за придобиване, управление и разпореждане с общинско имущество, но не са представени никакви доказателства за публикуването на проекта на тази Наредба, на интернет страницата на община Крумовград.
Тази Наредба за реда за придобиване, управление и разпореждане с общинско имущество на община Крумовград
, видно от представения и приложен екземпляр от същата в актуалната й действаща редакция/л.7-л.36/, от момента на приемането й с Решение №170 от 29.10.2008 год. на Общински съвет – Крумовград до настоящия момент, е претърпяла 15/петнадесет/ изменения и допълнения на отделни нейни разпоредби, като първото от тях е направено с Решение №209 от 28.01.2009 год., а последните изменения и допълнения са направени с Решение №484 от 28.12.2017 год. на Общински съвет – Крумовград. 
Съгласно разпоредбата на чл.168, ал.1 от АПК, приложима в настоящото производство по силата на препращащата разпоредба на чл.196 от АПК, съдът не се ограничава само с обсъждане на основанията, посочени от протестиращия, а е длъжен, въз основа на представените от страните доказателства, да провери законосъобразността на протестираната Наредба на всички основания по чл.146 от АПК. Предвид това, доколкото тази протестирана Наредба е приета през месец октомври 2008 год., следва да се съобрази съответствието й със закона към момента на приемането й, а именно към 29.10.2008 година.
Редът за издаване на нормативни административни актове е регламентиран в чл.75 – чл.80 от АПК, а за неуредените въпроси се прилага субсидиарно Закона за нормативните актове, по аргумент от чл.80 от АПК. Общински съвет – Крумовград, като орган на местно самоуправление на територията на община Крумовград, решава самостоятелно въпросите от местно значение, които законът е предоставил в неговата компетентност. По силата на чл.76, ал.3 от АПК, във вр. с чл.8 от ЗНА и чл.21, ал.2 от ЗМСМА и в изпълнение на предоставените му правомощия, той е овластен да издава административни актове, сред които и нормативни административни актове под формата на Наредби. Наредбата е издадена на основание чл.21, ал.2 от ЗМСМА и е приета на заседание, проведено на 29.10.2008 год., при предварително обявен дневен ред и с необходимия кворум и мнозинство, с проведено поименно гласуване и с гласовете на 26 общински съветници от общо присъстващи 26 на заседанието, при общински съвет с численост от 29 общински съветници, което е в съответствие с изискванията на чл.27, ал.4 и ал.5 от ЗМСМА, без наличие на съществени нарушения при обсъждането, гласуването и приемането му.
На следващо място, ПНА е издаден в установената писмена форма, със съответните реквизити(чл.24 – чл.35 от Указ №883/24.04.1974 год. за прилагане на ЗНА). В решението, с което е приета Наредбата, е посочен видът на акта, органът, който го е приел и е отразен главният му предмет. Посочено е и правното основание за приемането му, а именно чл.21, ал.2 от ЗМСМА, във връзка с чл.8, ал.2 от Закона за общинската собственост, която норма, в приложимата й към момента на приемане на Наредбата редакция(ДВ, бр.54 от 2008 г.) е регламентирала, че редът за придобиване на право на собственост и на ограничени вещни права, за предоставяне за управление, под наем и за разпореждане с имоти и вещи - общинска собственост, и правомощията на кмета на общината, на кметовете на райони, на кметовете на кметства и на кметските наместници се определят с наредба на общинския съвет при спазване на разпоредбите на този закон и на специалните закони в тази област.
В конкретната хипотеза, обаче, е допуснато съществено нарушение на административнопроизводствените правила преди приемане на протестирания подзаконов нормативен акт – Наредба за реда за придобиване, управление и разпореждане с общинско имущество. Допуснато е нарушение на чл.26, ал.2 от ЗНА, в приложимата й към този момент редакция, съгласно която норма, преди внасяне на проект за нормативен акт, заявителят на проекта е длъжен да го публикува на интернет страницата на съответната институция, заедно с мотивите, за да могат заинтересованите страни, най-малко в 14-дневен срок преди разглеждането му, да се запознаят с него и да правят евентуални възражения, становища и предложения по проекта. По делото е изискано от съда да се представят доказателства за публикуването на проекта на тази Наредба на интернет страницата на община Крумовград, респ. за датата на публикуването му , но такива доказателства категорично не са представени, а и не се и твърди от ответника по протеста, проектът на тази Наредба да е бил публикуван на интернет страницата на община Крумовград. В подкрепа на този извод е и факта, че разпоредбата на чл.26 (Нов - ДВ, бр.46 от 12.06.2007 г.), ал.1 от Закона за нормативните актове/ЗНА/, в приложимата й редакция, е регламентирала, че „Изработването на проект на нормативен акт се извършва при зачитане на принципите на обоснованост, стабилност, откритост и съгласуваност.”, а нормата на ал.2 на същия текст, в приложимата й редакция, е регламентирала, че „Преди внасянето на проект на нормативен акт за издаване или приемане от компетентния орган, съставителят на проекта го публикува на интернет страницата на съответната институция заедно с мотивите, съответно доклада, като на заинтересованите лица се предоставя най-малко 14-дневен срок за предложения и становища по проекта.”. По делото, от страна ответника по оспорването и въпреки дадените указания с разпореждането на съда от 26.04.2018 год., не са представени абсолютно никакви доказателства за това, проектът на тази приета Наредба за реда за придобиване, управление и разпореждане с общинско имущество, да е бил публикуван, заедно с мотивите към него, на интернет страницата на община Крумовград, поради което, съдът в настоящия състав приема, че това изискване на нормата на чл.26, ал.2 от ЗНА, категорично не е било изпълнено в случая.
Следва да се посочи, също така, че това изискване на закона, въведено в чл.26, ал.2 от ЗНА, е императивно и с него се цели осъществяване на принципа на достъпност и публичност на административните актове, въведен с чл.12, ал.1 от АПК. Освен това, с посоченото по-горе не са спазени и принципите на обоснованост, стабилност, откритост и съгласуваност, регламентирани в чл.26, ал.1 от ЗНА, които са задължителни при изработването на проект за нормативен акт. Всички тези изисквания на закона не са били спазени, което е особено съществено нарушение на процесуалните правила и съставлява самостоятелно и достатъчно основание за отмяна на протестираните норми или иначе казано, нарушенията на правилата на чл.26, ал.2 от ЗНА, са съществени и опорочават акта до степен, налагаща неговата отмяна/в какъвто смисъл е и трайната съдебна практика, по този вид дела - Решение №13989/17.11.2017 год. по адм.дело №4269/2016 год.; Решение №5861/25.04.2013 год. по адм.дело №505/2013 год., 5-членен с-в; Решение №10124/31.07.2017 год. по адм.дело №12570/2016 год.; Решение №14663/30.11.2017 год. по адм.дело №14254/2016 год., Решение №9198 от 12.07.2017 год. по адм.дело №3024/2017 год., 5-членен с-в,  всичките на ВАС/.
Ето защо, предвид всичко изложено по-горе настоящият съдебен състав приема, че протестът, подаден от заместник-окръжен прокурор при Окръжна прокуратура – Кърджали, с изложените в него доводи и аргументи, се явява основателен и доказан. Оспорената Наредба за реда за придобиване, управление и разпореждане с общинско имущество, приета с Решение №170 от 29.10.2008 год. на Общински съвет – Крумовград, е приета при съществено нарушение на административнопроизводствените правила, което съставлява самостоятелно и достатъчно основание за отмяната й по смисъла на чл.146, т.3 от АПК, поради което следва, с решението по настоящото дело, същата да бъде отменена изцяло.
При този изход на делото, в полза на протестиращата страна – Окръжна прокуратура – Кърджали, следва да бъдат присъдени направените от нея деловодни разноски, възлизащи в размер на 20.00/двадесет/ лева и представляващи преведена по сметка на „Държавен вестник” такса, за публикуване на съобщението за оспорването, съгласно представеното и приложено по делото бюджетно платежно нареждане от 02.05.2018 год. на „УниКредит Булбанк” АД Клон - Кърджали/на л.153 от делото/. 
Предвид изложеното и на основание чл.193, ал.1, предл.ІІ/второ/, във вр. с чл.191, ал.2 от АПК, Административен съд – Кърджали 
 
Р      Е      Ш      И :
ОТМЕНЯ Наредбата за реда за придобиване, управление и разпореждане с общинско имущество, приета с Решение №170 от 29.10.2008 год. на Общински съвет – Крумовград по Протокол №13 от 29.10.2008 год. от заседание на Общински съвет – Крумовград.
ОСЪЖДА Общински съвет - Крумовград ДА ЗАПЛАТИ на Окръжна прокуратура - Кърджали, направените деловодни разноски, възлизащи в размер на 20.00/двадесет/ лева.
Решението може да се обжалва или протестира пред Върховния административен съд, в 14/четиринадесет/ - дневен срок от съобщаването или връчването му на страните.
Препис от решението, на основание чл.138, ал.1 от АПК, да се изпрати или връчи на страните по делото.  
Решението да се разгласи по реда на чл.194 от АПК при неподаване в срок на касационна жалба или протест или ако те са отхвърлени от касационния съд. 

